പുരാവസ്തു വില്പന ഇടനിലക്കാരന് മുങ്ങി മോണ്സണ് മാവുങ്കലിന്റെ വ്യാജ പുരാവസ്തുക്കള് വിദേശത്ത് കച്ചവടം നടത്താന് കൂട്ടുനിന്ന ഇടനിലക്കാരന് മുങ്ങിയതായി റിപ്പോര്ട്ട്. തൃശ്ശൂരിലെ ധനകാര്യസ്ഥാപന ഉടമയാണ് സ്ഥലംവിട്ടത്. കേസില് ഇയാളെ ചോദ്യംചെയ്യാനിരിക്കെയാണിത്. മോണ്സണ് തട്ടിപ്പിലൂടെ കിട്ടിയ പണത്തിന്റെ ഒരുഭാഗം ഇയാള്ക്കും ലഭിച്ചിട്ടുണ്ടെന്നാണ് ക്രൈം ബ്രാഞ്ചിന്റെ നിഗമനം. മോണ്സണ് മാവുങ്കലുമായി അടുത്തബന്ധമുള്ള ഇയാള്ക്ക് നടത്തറയില് തൃശ്ശൂര് റോഡില് നിധി എന്ന ധനകാര്യസ്ഥാപനമുണ്ട്. ഇത് ഉദ്ഘാടനം നിര്വഹിച്ചത് മോണ്സണായിരുന്നു. ഇതിന്റെ ദൃശ്യങ്ങള് പുറത്തുവന്നു. നോട്ടുനിരോധനക്കാലത്ത് നിരോധിച്ച നോട്ട് മാറ്റുന്നതിനിടെ ഇയാളെ ആലപ്പുഴ പോലീസ് അറസ്റ്റ് ചെയ്തതാണ്. സുപ്രീംകോടതി ജഡ്ജി ചമഞ്ഞ് തൃശ്ശൂരില് തട്ടിപ്പുനടത്തുകയും പിന്നീട് വ്യാജ ഇറീഡിയം വില്ക്കാന് ശ്രമിക്കുന്നതിനിടെ പിടിയിലാവുകയും ചെയ്ത ബാലകൃഷ്ണമേനോന്റെ കൂട്ടാളിയായിരുന്നു ഇയാളെന്ന സൂചനയുമുണ്ട്. ഇയാളുമായി ചേര്ന്നാണ് മോണ്സണ് പുതിയ ഇരകളെ കണ്ടെത്തിയതെന്നാണ് സംശയം.